Дзяржаўная ўстанова адукацыі “Гімназія г. Камянца”

Пакала Вольга Яўгенаўна

**Кампетэнтнасць і кампетэнцыі**

Павышэнне якасці адукацыі – адна з прыярытэтных задач не толькі для нашай дзяржавы, але і для ўсёй сусветнай супольнасці. Рашэнне гэтай задачы звязана з мадэрнізацыяй зместу адукацыі, аптымізацыяй спосабаў і тэхналогій арганізацыі адукацыйнага працэсу і пераасэнсаваннем мэты і рэзультату адукацыі. Глабалізацыя сусветнай эканомікі, агульнаеўрапейская і сусветная тэндэнцыя інтэграцыі абумовіла ўкараненне ў айчынную сістэму адукацыі кампетэнтнаснага падыходу, які адлюстроўвае адзін з адказаў сістэмы адукацыі на сацыяльны заказ дзяржавы.

Сэнс кампетэнтнаснага падыходу заключаецца ў тым, што рэзультаты адукацыйныга працэсу прызнаюцца значнымі за межамі сістэмы адукацыі, гэты падыход акцэнтуе ўвагу на дасягненні мэты, на тых рэзультатах адукацыі, якія выражаюць здольнасць чалавека дзейнічаць у розных праблемных сітуацыях. Менавіта кампетэнтнасны падыход павінен сёння спалучыць мэты адукацыйныя і прафесійныя, перайсці ад узнаўлення ведаў да іх прымянення. Працэс навучання, пабудаваны на аснове кампетэнтнаснага падыходу накіраваны на фарміраванне разнастайных кампетэнтнасцей і кампетэнцый настаўніка і вучня.

Сутнасць кампетэнтнаснага падыходу, які ў сучаснай адукацыі з’яўляецца адказам на пытанне, як стаць паспяховым і канкурэнтназдольным ва ўмовах рэальнага жыцця, выразна грунтуецца на двух базавых паняццях: “кампетэнтнасць” і “кампетэнцыя”. Разуменне гэтых ключавых паняццяў неабходна для прафесійнай дзейнасці кожнага педагога.

 Актуальнасць тэмы тлумачыцца тым, што паняційны апарат кампетэнтнаснага падыходу яшчэ канчаткова не ўстаяўся, таму сутнасць яго базавых паняццяў “кампетэнтнасць” і “кампетэнцыя” актыўна абмяркоўваецца ў навуковым свеце і мае даволі шырокі спектр тлумачэнняў.

 У сучаснай педагагічнай літаратуры доўгі час не праследжвалася выразнага і дакладнага рамежавання паняццяў “кампетэнтнасць” і “кампетэнцыя”. Няпэўнасць і неакрэсленасць гэтых паняццяў абумоўлена разнастайнасцю аспектаў іх разумення: агульнамоўнага, псіхалагічнага, педагагічнага.

 У адносінах агульнамоўных “Слоўнік іншамоўных слоў” падае гэтыя тэрміны такім чынам [18, с. 247]:

Кампетэнтнасць – 1. Валоданне кампетэнцыяй. 2. Валоданне ведамі, якія дазваляюць разважаць, рабіць вывады пра што-небудзь.

Кампетэнцыя – 1. Круг паўнамоцтваў якога-небудзь органа альбо службовай асобы. 2. Круг пытанняў, у якіх дадзеная асоба валодае ведамі, вопытам.

Слоўнік С.І. Ожагава тлумачыць [11, с.256]:

Кампетэнтны: 1. Той, хто ведае, дасведчаны, аўтарытэтны ў якой-небудзь галіне.

2. Той, хто валодае кампетэнцыяй.

Кампетэнцыя: 1. Круг пытанняў, у якіх хто-небудзь добра дасведчаны. 2. Круг чыіх-небудзь паўнамоцтваў.

Слоўнік “Прафесійная адукацыя” падае наступныя вызначэнні [2, с.130-131]:

Кампетэнтнасць: 1. Мера адпаведнасці ведаў, уменняў і вопыту асоб вызначанага сацыяльна-прафесійнага статусу рэальнаму ўзроўню складанасці выконваемых імі задач і рашаемых праблем. 2. Круг паўнамоцтваў кіруючага органа, службовай асобы; круг пытанняў, па якіх яны валодаюць правам.

Кампетэнцыя: 1. Круг паўнамоцтваў, праў і абавязкаў канкрэтнага дзяржаўнага органа. 2. Круг пытанняў, у якіх дадзеная службовая асоба валодае ведамі, вопытам.

У “Вялікім энцыклапедычным слоўніку” тлумачыцца значэнне толькі тэрміна “кампетэнцыя” [17, т. I, с. 614]:

Кампетэнцыя – 1. Круг паўнамоцтваў, пададзеных законам, уставам ці іншым актам канкрэтнаму органу альбо службовай асобе. 2. Веды, вопыт у той ці іншай галіне.

Аналіз слоўнікавых артыкулаў выяўляе тры падыходы да вызначэння гэтых паняццяў: альбо іх сінанімічнасць, альбо іх адсутнасць, альбо вызначэнне кампетэнтнасці як адцягненага назоўніка ў адносінах да прыметніка кампетэнтны.

 Тэрмін “кампетэнцыя” ўпершыню быў ужыты амерыканскім лінгвістам і філосафам Н. Хомскім ў 1965 годзе ў псіхалагічным аспекце . Нягледзячы на тое, што яго псіхалінгвістычныя тэорыі не былі прыняты спецыялістамі не толькі на постсавецкай прасторы, тэрмін прыжыўся і стаў шырока выкарыстоўвацца ў аспекце педагагічным. У гэты ж час у ЗША пачалася арыентацыя на кампетэнтнасную адукацыю, мэтай якой была падрыхтоўка такіх спецыялістаў, якія б маглі паспяхова канкурыраваць на сусветным рынку. Усё спачатку зводзілася да простых практычных навыкаў, аўтаматызацыі ведаў, і гэты падыход многімі быў раскрытыкаваны. Стала зразумела, што кампетэнцыі ў выглядзе толькі практычных ведаў былі недастатковымі для развіцця творчай індывідуальнасці асобы.

Адрозніваць два паняцці кампетэнтнасць і кампетэнцыя было прапанавана ў пачатку 70-х гадоў XX стагоддзя. Кампетэнтнасць стала разглядацца як асобасная катэгорыя, а кампетэнцыі ператварыліся ў адзінкі навучальнай праграмы і сталі складаючымі кампетэнтнасці. Абагульняючы даследванні па гэтай праблеме, І.А. Зімняя ўмоўна акрэсліла этапы фарміравання гэтых паняццяў [19 ].

Першы этап (1960–1970гг.) – пачатак увядзення ў адукацыйны кантэкст катэгорыі “кампетэнцыя”; утварэнне перадумоў размежавання паняццяў “кампетэнтнасць” і “кампетэнцыя”.

Другі этап (1970-1990 гг.) – вызначэнне сутнасці катэгорый “кампетэнтнасць”, “кампетэнцыя”; фарміраванне іх відаў, уласцівасцей, структуры; іх выйсце за межы тэорыі і практыкі моўнай адукацыі; арыентацыя адукацыі на фарміраванне кампетэнцый як канчатковы рэзультат працэсу навучання. Асобна на гэтым этапе трэба адзначыць з’яўленне кнігі Дж. Равена “Кампетэнтнасць у сучасным грамадстве” (Лондан, 1984 г.) [13]. Занепакоены абыякавасцю і апалітычнасцю англійскага грамадства, Дж. Равен даводзіў, што дзяржаве патрэбны лідары новага тыпу, і размова ў кнізе ідзе пра масавае лідарства ў грамадстве, пра навучанне і выхаванне сацыяльна-актыўных грамадзян новага тыпу. Аўтар прапаноўвае сваё разуменне паняцця “кампетэнтнасці”, якое складаецца з вялікай колькасці кампанентаў. У кнізе падаецца спіс з 37 кампетэнцый для выхавання “лідараў новага тыпу”. Дж. Равен пералічвае ключавыя кампетэнтнасці, якія ён вызначае праз такія катэгорыі, як “гатоўнасць”, “здольнасць”, “самакантроль”, “упэўненасць”, “адаптыўнасць”, “крытычнасць”, “адказнасць” і інш. [13, с. 281].

 Трэці этап (1990–2001гг.) – устанаўленне і замацаванне кампетэнтнаснага падыходу; у дакументах ЮНЭСКА, у дакладзе міжнароднай камісіі па адукацыі фармулююцца чатыры асноўныя кампетэнцыі: навучыцца і ўмець спазнаваць,навучыцца і ўмець ствараць, навучыцца і ўмець жыць разам, навучыцца і ўмець жыць на нашай планеце. Так, па сутнасці, былі вызначаны глабальныя кампетэнтнасці для ўсяго чалавецтва. У 1996 г. на сімпозіуме ў Бёрне, у адпаведнасці з праграмай Савета Еўропы, было пастаўлена пытанне аб тым, што для рэфармавання адукацыі істотным з’яўляецца вызначэнне ключавых кампетэнцый, якія павінны набыць вучні як для далейшага навучання, так і для паспяховай працы. Па сутнасці, перыяд пасля сімпозіума стаў этапам вызначэння такіх кампетэнцый у розных відах дзейнасці, у тым ліку, і ў педагагічнай.

 У гэты ж час да ўсебаковага разгляду, распрацоўкі і канкрэтызацыі прафесійнай кампетэнтнасці далучыліся спецыялісты з навукова-адукацыйнай сферы СНД. Выходзяць у свет работы А.К. Маркавай, у якіх прафесійная кампетэнтнасць настаўніка аналізуецца мэтанакіравана і ўсебакова. Аўтар вылучае прафесійныя (аб’ектыўна неабходныя) псіхалагічныя і педагагічныя веды, прафесійныя (аб’ектыўна неабходныя) педагагічныя ўменні, прафесійныя псіхалагічныя пазіцыі, вызначэнні настаўніка, якія патрабуе ад яго прафесія, асобасныя асаблівасці, якія забяспечваюць авалодванне настаўнікам прафесійнымі ведамі і ўменнямі. Пазней А.К. Маркава выкарыстоўвае тэрмін “кампетэнцыя” і выдзяляе спецыяльную, сацыяльную і індывідуальную кампетэнцыі [10]. З канца XX ст. пачалася гаворка аб неабходнасці рэалізацыі кампетэнтнаснага падыходу ў сферы вышэйшай адукацыі.

 Шырокае выкарыстанне тэрмінаў “кампетэнтнасць” і “кампетэнцыя” ў педагагічнай літаратуры апошніх гадоў было абумоўлена ўвядзеннем у адукацыйную прастору многіх краін, у тым ліку і Беларусі, кампетэнтнаснага падыходу. Гэты падыход стаў разглядацца як альтэрнатыва “ведам-уменням-навыкам”, якія абмяжоўваюць мэты навучання і выхавання вузкай прадметнай адукацыяй.

У навуковых працах апошніх дзесяцігоддзяў па-рознаму падыходзяць да разумення базавых паняццяў “кампетэнтнасць” і “кампетэнцыя”. Абапіраючыся на работы А.Г. Бермуса, Э.Ф. Зеера, І.А. Зімняй, Д.І. Іванова, А.К. Маркавай, В.В. Пазнякова, Дж. Равена, Г.А. Сяргеева, І.С. Сяргеева і У.І. Блінова, Ю.Г. Татура, А.В. Хутарскога, Н.Ф. Яфрэмавай, вылучым вызначэнні паняцця “кампетэнтнасць” і “кампетэнцыі” [1, 6, 19 , 8, 10, 12, 13, 14, 15, 16, 22, 3 ] .

|  |  |
| --- | --- |
| Аўтар | Вызначэнні |
| А.Г. Бермус | Кампетэнтнасць – адзінства асобасных, прадметных і інструментальных асаблівасцяў. Кампетэнцыя – сукупнасць узаемазвязаных якасцей асобы, якія задаюцца ў адносінах да вызначанага круга прадметаў і працэсаў. |
| Э.Ф. Зеер | Кампетэнтнасць – сукупнасць прафесійных ведаў, уменняў, а таксама спосабы выканання прафесійнай дзейнасці. Кампетэнцыя – здольнасць мабілізаваць і пераўтварыць веды, уменні і вопыт у рэзультат у канкрэтнай сферы дзейнасці. |
| І.А. Зімняя | Кампетэнтнасць – спецыяльная здольнасць (здольнасці), неабходныя для эфектыўнага выканання канкрэтных дзеянняў у канкрэтнай прадметнай галіне, якая ўключае вузкаспецыяльныя веды, прадметныя навыкі, спосабы мыслення і разуменне адказнасці за свае дзеянні. Кампетэнцыі – гэта некаторыя ўнутраныя, патэнцыйныя, захаваныя псіхалагічныя новаўтварэнні: веды, уяўленні, праграмы (алгарытмы) дзеянняў, сістэм каштоўнасцей і адносінаў, якія потым выяўляюцца ў кампетэнтнасцях чалавека. |
| Д.І. Іваноў | Кампетэнтнасць – гэта характарыстыка, якая даецца чалавеку ў рэзультаце ацэнкі эфектыўнасці, рэзультатыўнасці яго дзеянняў, накіраваных на вырашэнне вызначанага круга значных для дадзенай супольнасці праблем. |
| А.К. Маркава | Кампетэнтнасць – індывідуальная характарыстыка ступені адпаведнасці чалавека патрабаванням прафесійнай дзейнасці; як сукупнасць псіхічных якасцей, як псіхічны стан, які дазваляе дзейнічаць самастойна і адказна. Кампетэнцыя – пэўная сфера, кола пытанняў, якія чалавек упаўнаважаны вырашыць. |
| В.В. Пазнякоў | Кампетэнтнасць – гэта катэгорыя, якая выражае агульныя і істотныя адносіны,сувязі, уласцівасці, прыметы, вопыт развіцця спецыяліста, што ўказвае на ўзровень і меру яго прафесійнага валодання справай. |
| Дж. Равен | Кампетэнтнасць – спецыяльная здольнасць, неабходная для эфектыўнага выканання канкрэтных дзеянняў у канкрэтнай прадметнай галіне, якая ўключае ў сябе вузкаспецыяльныя веды, прадметныя навыкі асобнага роду, спосабы мыслення, а таксама разуменне адказнасці за свае дзеянні. |
| Г.А. Сяргееў | Кампетэнтнасць суадносіцца з валоданнем чалавекам адпаведнай кампетэнцыяй, якая ўключае яго асобасныя адносіны да яе і прадмету дзейнасці. Кампетэнцыя разумеецца як сукупнасць узаемазвязаных якасцей асобы, зададзеных у адносінах да вызначанага круга прадметаў альбо працэсаў і неабходных, каб якасна і прадуктыўна дзейнічаць у адносінах да іх. |
| І.С. Сяргееў,У.І. Бліноў | Кампетэнтнасць – гэта гатоўнасць да выканання пэўных функцый. Кампетэнцыя – гатоўнасць чалавека да мабілізацыі ведаў, уменняў і знешніх рэсурсаў для эфектыўнай дзейнасці ў канкрэтнай жыццёвай сітуацыі, гатоўнасць дзейнічаць у сітуацыі нявызначанасці. |
| Ю.Г. Татур | Кампетэнтнасць – гэта здольнасць дзейнічаць у сітуацыі нявызначанасці. Кампетэнцыя з’яўляецца вытворнай ад кампетэнтнасці і разумеецца як пэўная сфера прымянення ведаў, уменняў і якасцей, якія ў комплексе дапамагаюць чалавеку дзейнічаць у розных, у тым ліку і ў новых для яго сітуацыях. |
| А.В. Хутарской | Кампетэнтнасць – валоданне чалавекам адпаведнай кампетэнцыяй, якая уключае ў сябе яго асобасныя адносіны да яе і прадмету дзейнасці.дазваляюць чалавеку абгрунтавана меркаваць і эфектыўна дзейнічаць у пэўнай сферы. Кампетэнцыя – сукупнасць узаемазвязаных асобасных якасцей (ведаў, вопыту, навыкаў, спосабаў дзейнасці), неабходная для прадуктыўнай дзейнасці. |
| Н.Ф. Яфрэмава | Кампетэнтнасць – гэта патэнцыял чалавека і спецыяліста, яго веды, уменні, навыкі, вопыт дзейнасці. Кампетэнцыі (кінетыка і дынаміка думак і ўчынкаў) – гэта дзеянні чалавека, разуменне праблемы, аналіз, пошук рашэння і дзейнасць па вырашэнні праблемы і дасягненні рэзультату. |

Як можна заўважыць, большасць аўтараў прытрымліваецца погляду, што кампетэнтнасць – гэта магчымасць чалавека не проста валодаць ведамі, а быць гатовым прымяніць гэтыя веды пры вырашэнні задач у канкрэтнай дзейнасці. Агульныя прыкметы кампетэнтнасці асобы вызначаюцца наступнымі крытэрыямі: здольнасцю арганізоўваць і планаваць сваю дзейнасць; здольнасцю выконваць спецыяльныя заданні; здольнасцю выкарыстоўваць веды ў нестандартных сітуацыях; шырокі дыяпазон ведаў і ўменняў.

Такім чынам, значная колькасць даследчыкаў звязвае паняцце “кампетэнтнасць” перш за ўсё са здольнасцю асобы выканання пэўнай дзйнасці. Асноўнае ж несупадзенне заўважаецца ў вызначэнні таго кампанента, які з’яўляецца дамінантным ў паняцці “кампетэнтнасць”. Для адных такі кампанент – веды, уменні і навыкі, для другіх – здольнасць і гатоўнасць індывіда да дзейнасці.

Вылучыўшы агульнае ў аўтарскіх вызначэннях, можна зрабіць высновы, што кампетэнтнасць – якасць фарміруемая, асобасная, інтэгратыўная, цэласная; гатовая да прадуктыўнай дзейнасці.

 Можна адзначыць, што, раскрываючы паняцце “кампетэнцыя”, навукоўцы арыентуюцца, у асноўным, на матэрыялы сімпозіума “Ключавыя кампетэнцыі для Еўропы”, дзе быў распрацаваны спіс ключавых кампетэнцый, актуальных ва ўмовах рыначнай эканомікі і неабходных для асабістай самарэалізацыі, сацыяльнай згуртаванасці і магчымасці працаўладкавання ў сучасным грамадстве ведаў.

Гэта моўная кампетэнцыя (валоданне роднай і замежнымі мовамі); фінансава-эканамічная кампетэнцыя; матэматычная пісьменнасць і базавыя кампетэнцыі ў навуцы; камп’ютарна-інфармацыйная кампетэнцыя; мультыкультурная кампетэнцыя; сацыяльна-прававая і грамадзянская кампетэнцыі; экалагічная кампетэцыя; здароўезберагаючая кампетэнцыя. Адразу трэба адзначыць, што гэты перачань не з’яўляецца вычарпальным, а ўвесь час узбагачаецца новымі кампетэнцыямі.

У сучаснай педагагічнай дзейнасці кампетэнцыі найчасцей падзяляюць на метапрадметныя ( ключавыя, надпрадметныя) і прыватнаметадычныя (спецыяльныя).

 Аналізуючы і супастаўляючы аўтарскія падыходы, можна прыйсці да высновы, што кампетэнтнасць і кампетэнцыя вызначаюцца і выяўляюцца ва ўзаемасувязі, і ўзровень кампетэнтнасці залежыць ад адпаведнасці яе патрабаванням кампетэнцыіям. Кампетэнцыя вызначаецца пастаўленымі задачамі, а кампетэнтнасць фарміруецца ў працэсе навучання, развіваецца і рэалізуецца ў прафесійнай дзейнасці. Кампетэнцыя – гэта кола пытанняў, у якіх хто-небудзь з’яўляецца добрадасведчаным, валодае асабістым вопытам, а кампетэнтнасць – гэта ўласцівасць асобы, якая грунтуецца на валоданні кампетэнцыяй.

.

 Літаратура

1. Бермус, А. Г. Возможна ли иная методология образования // Вестник высшей школы (Alma Mater). 2005. № 4. С. 31-38.
2. Вишнякова С. М. Профессиональное образование: Словарь. Ключевые понятия, термины, актуальная лексика. М. НМЦСПО, 1999. С.130.
3. Ефремова Н. Ф. Формирование и оценивание компетенций в образовании: монография. Ростов на Дону: Аркол, 2010. С. 19.
4. Жук, А. И. Роль и место учителя в обществе знаний: новые компетенции и новые ориентиры: основные направления развития педагогического образования в Республике Беларусь / А. И. Жук // Народная асвета. – 2014. – № 10. – С. 32-37.
5. Жук, О. Л. Педагогическая подготовка студентов: компетентностный подход / О. Л. Жук. – Минск: РИВШ, 2009.
6. Зеер, Э. Ф. Компетентностный подход к образованию // Образование и наука. 2005. № 3. С. 5-11.
7. Зимняя, И. А. Компетентностный подход. Каково его место в системе современных подходов к проблемам образования? Теоретико-методологический подход / И. А. Зимняя – Москва. Высшее образование сегодня – 2006. – № 8.
8. Иванов, Д. А. Компетентность и компетентностный подход в современном образовании / Д.А. Иванов – М. Чистые пруды. 2007. Библиотечка «Первое сентября», серия «Воспитание. Образование. Педагогика». № 6 (12).
9. Корзюк, А. А. Компетентностный подход в образовании: содержание и условия формирования ключевых компетенций / А. А. Корзюк // Беларускі гістарычны часопіс. – 2015. – №10. С. 43-47.
10. Маркова, А. К. Психология профессионализма / А. К. Маркова. – М.: РАГС, 2006.
11. Ожегов С. И. Словарь русского языка. – М.: Русский язык. 1983. – С. 256.
12. Позняков, В. В. Компетентностный подход в метапредметном измерении / В.В. Позняков // Веснік адукацыі. – 2013. – № 7. – С. 3-9.
13. Равен, Джон. Компетентность в современном обществе. Выявление, развитие и реализация. – М., 2002. С. 281.
14. Сергеев, Г.А. Компетентность и компетенции в образовании / Г.А. Сергеев – Владимир: Изд-во Владимирского гос. Университета, 2010.
15. Сергеев, И. С. Как реализовать компетентностный подход на уроке и во внеурочной деятельности / И. С. Сергеев, В. И. Блинов. – М. : 2007.
16. Татур, Ю. Г. Компетентность в структуре модели качества подготовки специалиста. – М.: Высшее образование сегодня, 2004, № 3.
17. Большой энциклопедический словарь. В 2-х т. – М.: Сов. Энциклопедия, 1999. (Т.1). С. 614.
18. Словарь иностранных слов. – М.: Русский язык. 1988. С. 247.
19. Зимняя И. А. Ключевые компетенции – новая парадигма результата современного образования // Интернет-журнал «ЭЙДОС». – 2006 http://www.eidos.ru/journal/2006/0505.htm. – В надзаг: Центр дистанционного образования "ЭЙДОС", e-mail: list@eidos.ru.
20. Иванова, Е. О. Компетентностный подход в соотношении со знаниево-ориентированным и культурологическим / Е. О. Иванова // «ЭЙДОС»: Интернет-журнал. – http://www.edu.ru
21. Кострова, Ю. С. Генезис понятий «компетенция» и «компетентность» // Молодой ученый. – 2011. – №12. Т. 2. – С. 102-104. – URL https://moluch.ru/archive/35/4011/ (дата обращения: 12.04.2018).
22. Хуторской, А. В. Ключевые компетенции и образовательные стандарты // Интернет-журнал “ЭЙДОС”. – 2002. – 23 апреля. <http://eidos.ru/jornal/2002/0423.htm> . – Центр дистанционного образования «ЭЙДОС», e-mail: list@eidos.ru